Martars al jere un zovin vistût di curidôr, Miercus, in bande di lui, une siore cuntun vistidut celest. La sere dopo un vecjut che al pareve jessi saltât fûr dai agns Cincuante.
– E ce fasevino? – i domande Sandri.
– E ce saio, jo? No mi soi migo fermât! – i rispuint Livio scjassant lis spalis, intant che al sofle sul so cafè.
– Sì, ma... insome, si cjacaravino? Ti àno fat moto di alc?
– Ma no, ti ai dite. Mi àn dome cjalât. Anzit, jessint che al jere scûr, a àn viodût dome la machine, a dî il vêr.
Vinars a saltarin fûr doi fruts in bregonuts curts e une femine in tute. Sabide al ploveve, e lis gotis a rodolavin jù da la pinie di un gjubot di piel, intor di un cjavelon cu la barbe, che si jere zontât a ducj chei altris.
– E jo che o crodevi tu mi cjapassis pal cûl – i dîs Sandri, intant che al smicje la clavute intal distributôr.
– Ma trops jerino? Simpri ta chel puest? – i domande Livio, platant solêf e baticûr daûr di une muse di “tal vevi ben dite jo”.
– Mierde! O ai finît i bêçs, âstu dîs centesims? Ah, a ogni mût no sai trops, o jeri ancje un pôc bevût. Sîs o siet, plui o mancul. Chel vistût di curidôr al jere. E ancje la siorute vistude di celest. In ogni câs simpri tal stes puest, sul curvon de Braide di Sot.
Livio al tire fûr il tacuin e i dâ vincj centesims.
– Oh, però ti cjalavin cun doi voi! – al zonte Sandri – E pense che par di plui îr ancje al sbivicjave!
– Secont me e je une Candid Camera.
– Ma cjale... se e ves di jessi cussì a saressin propit dai coions. Ta chel curvon alì al è za vonde pericul.
E intant che al dîs cussì, un sgrisul al cor su la schene di ducj i doi.
Sabide al jere l'ultin dal mês.
Cuant che il soreli si ficje dentri da lis sachetis dal cîl dal mont, a tachin ducj a scjassâsi, pronts par cjaminâ, ognun par une strade diferente.
Livio al sclice sul pedâl: al à molât il spritz a miezis e i amîs tal bar.
Cuant che al rive sù pe mont, al scugne lâ plui planc, par che al è tant che a nol fâs plui chê strade. Mil robis e nissune i passin pal cjâf cuant che a tachin i svolts. Si vise parfin che li si tocjave par tiere cul zenoli.
E lu viôt propit dulà che al pensave di viodilu, ma al scaturìs istès.
Al ten il casc sot il braç, intor simpri chel gjubot, compagn di chel che lui, Livio, nolà il coraç di butâ vie e al ten sierât tal baûl sul cjast. I dîs e passe agns di diference si viodin ducj, ancje su chê muse smamide e scussade.
Livio al sgrisule, al sude frêt, ma al poie la machine in bande de strade e al dismonte.
di Raffaele Serafini
Conte n. 82
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn